Dom za starije i nemoćne osobe u Koprivnici postao je najnovije žarište koronavirusa u Hrvatskoj. Danas smo doznali da je ondje u posljednja 24 sata otkriveno 15 novih slučajeva zaraze, 13 među štićenicima i još dva kod zaposlenika Doma. Zaraza se tako proširila još jednom institucijom za skrb o starijim osobama kojoj se na čelu nalazi kadar iz HDZ-a.

Prvi dom u koji je koronavirus prodro na području Hrvatske bio je onaj u Splitu, koji još uvijek vodi Ivan Škaričić, HDZ-ovac o kojem smo više pisali ovdje. Koprivnički dom za starije i nemoćne osobe drugi je u Hrvatskoj u kojem je došlo do proboja koronavirusa, odmah nakon Splita. Vodi ga Vesna Križan, prema pisanju koprivničkog portala Danica.hr, utjecajna članica HDZ-a, predsjednica stranačke zajednice žena u Koprivnici te članica gradskog i županijskog odbora stranke.

Trebala je ostati na čelu samo godinu dana

Čelnica Doma za starije i nemoćne osobe, ustanove kojom upravljaju županijske vlasti, Križan je postala prije gotovo 11 godina. U srpnju 2009. godine Upravno vijeće Doma većinom glasova odlučilo je Križan imenovati za vršiteljicu dužnosti ravnatelja. Tri člana UV-a koji zastupaju interese Županije, kojom je vladao HDZ, odlučilo je da će članica iste stranke na toj dužnosti zamijeniti dotadašnjeg ravnatelja, SDP-ovca Darka Ledinskog. Inače, Ledinski je jedini imao sve uvjete na natječaju.

„Natječaj nismo poništili, već u skladu sa zakonom za v.d.-a imenovali zaposlenika Doma. Ledinski je jedini u potpunosti ispunio naša traženja, no nema komunikacije između njega i osnivača Koprivničko-križevačke županije i zato smo odbili dati mu još jedan mandat ravnatelja. Vesnu Križan smo predložili zato što odlično poznaje sustav rada u Domu i ona će tu dužnost obavljati najduže godinu dana“, rekao je Miroslav Vitelj, predsjednik Upravnog vijeća Doma, a pisao je tada portal ePodravina. No, Križan je na dužnosti ostala znatno duže od najavljenih godinu dana, a Vitelj, inače ugledni koprivnički HDZ-ovac, i dalje se nalazi na čelu upravnog vijeća Doma.

Kako je ravnateljica došla do stana

Osim o političkim vezama ravnateljice, u medijima se svojedobno pisalo o skandalu koji je izbio kada se doznalo da joj je štićenica Doma za starije osobe prepisala stan u Zagrebu. Kako je tada otkrio lokalni tjednik Podravski list, a prenijela je većina hrvatskih medija, Vesna Križan i njezin suprug u studenom 2003. godine potpisali su ugovor o doživotnom uzdržavanju s 81-godišnjom gospođom Đurđicom. Ona je Križanima prepisala dvoipolsobni stan u Zagrebu, pisao je Podravski.

Samo tri dana kasnije, gospođa je dobila mjesto u koprivničkom Domu, pišu. U to je doba Vesna Križan bila čelnica povjerenstva koje je odlučivalo o smještaju u tu ustanovu. Unatoč ugovoru o uzdržavanju za koji su mjerodavni pouzdano znali, ona 2008. godine postaje ravnateljica Doma. Iste godine gospođa Đurđica umire, a njezin brat koji je živio u stanu u Zagrebu baca se pod vlak, piše Podravski.

Priča o štićenicima koji bježe iz Doma

Inače, danas je, sat vremena nakon što je objavljen podatak o velikom rastu broja zaraženih u ovom domu, Podravski list objavio anonimno pismo čiji su autori navodno radnici koprivničkog Doma za starije osobe. U pismu se, među ostalim, tvrdi kako se zaraza proširila zahvaljujući tome što štićenici doma često napuštaju svoje sobe kroz balkone u prizemlju zgrade. Autori pisma spominju i više desetaka štićenika Doma s blagim simptomima koji uopće nisu testirani.

Ravnateljica Križan danas je na konferenciji za medije demantirala tvrdnje da štićenici koji bi trebali biti u izolaciji potajice napuštaju instituciju koji ona vodi. Kazala je kako njezini zaposlenici nisu uočili ništa sličnoga. “Nije to studentski, nego dom za starije”, navela je, napomenuvši kako stariji ljudi ne mogu baš “tako skakati”, te da uvijek ima zlonamjernih osoba koje su spremne izmisliti takvu priču, javlja Podravski list.